Ma ook vas ná peuter sterfArgieffoto Die ma en stiefpa van ŉ 18 maande oue seuntjie is in hegtenis geneem nadat die peuter vandeesweek in Kaapstad dood is. Noloyiso Rwexana, provinsiale polisiewoordvoerder, het vroeër gesê die polisie is deur ŉ gesondheidswerker na ŉ gesondheidsorginstelling in Kensington ontbied waar die kind dood is nadat hy daarheen geneem is vir mediese behandeling. “Die kind het ernstige beserings aan sy kop en lyf opgedoen. Die kind se 26-jarige stiefpa is in hegtenis geneem en sy 30-jarige ma is vir ondervraging ingebring.” Die ma is Dinsdag in hegtenis geneem. Albei verdagtes verskyn Woensdag in die Kaapstad-landdroshof. Die man word aangekla van moord en die vrou word vir oortredings van die Kinderwet vervolg.